Umhlangano weZimPF Umiswa Ngamapholisa eBikita West
Lolukhetho luzakuba ngolwakuqala selokhu ibandla leZimPF lasungulwayo. UMnu. Kudakwashe Gopo nguye ozamela ibandla leli, kuthi uNkosikazi Beauty Chabaya uzamela ibandla leZanu PF.
WASHINGTON DC — Ibandla le Zimbabwe People First (ZimPF) lithi umhlangano webandla leli obumele wenziwe eBikita West phambilini kokhetho oluzenziwa ekupheleni kwenyanga umisiwe ngamaphalisa esithi kuleminye imihlangano esivele ihleliwe kuleyondawo. Umongameli webandla leli, uNkosikazi Joice Mujuru, obekhangelelwe ukukhokhela lumhlangano usezakuya ngoLwesine. Kuthi ngoLwesibili ibandla leZanu PF lona lizakuba lomhlangano kules'isigaba ozakhokhelwa ngumsekeli kamongameli, uMnu. Phelekezela Mphoko. Lolukhetho luzakuba ngolwakuqala selokhu ibandla leZimPF lasungulwayo. UMnu. Kudakwashe Gopo nguye ozamela ibandla leli kuthi uNkosikazi Beauty Chabaya uzamela ibandla leZanu PF. UMnu. Maddock Chivasa uzamela ibandla le National Constitutional Assembly kuthi owake wamela lesi sigaba edale lephalamende, uMnu. Heya Shoko, uzancintisa ezimele. UMnu. Morgan Tsvangirai, umkhokheli webandla le MDC-T wayenxusiwe ukuyaphathisa ibandla le ZimPF kodwa uthi kaseyi kuya. Sixoxe lesikhulumeli sebandla le ZimPF, uMnu. Methuseli Moyo, ukuze sizwe okunengi ngaloludaba. "Kuhamba kuhle, siya campigner njalo sikhangelele ukuthi sizangqoba kukhetho lolu," kutsho uMoyo.